|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏ט"ו טבת, תשפ"ה  ‏15 ינואר, 2025 |

הודעה לעיתונות:

**קול קורא לטובת ליווי צרכני ופיננסי של חיילים הנתונים בקשיים כלכליים**

**יוזמה משותפת לקרן תובענות ייצוגיות, אגף כח אדם בצה"ל ובנק ישראל**

התכנית נועדה לסייע לחיילי צה"ל הנתונים בקשיים כלכליים, ליווי פיננסי אישי שיאפשר להם להגיע לאיזון כלכלי ולרכוש כלים להתנהלות פיננסית נבונה המותאמת לצרכיהם.

כחלק מהיוזמה פורסם קול קורא המזמין גופים מתאימים להציע שירותי ליווי, ייעוץ והדרכה בתחום הפיננסי עד ליום 1.3.25. (לקישור לקול הקורא [לחץ כאן](https://www.gov.il/he/departments/dynamiccollectors/class_action_law_database?skip=0)).

המיזם בעלות כוללת של 7.2 מיליון ₪ מיועד להעניק ליווי פרטני ל–4500 חיילים הנתונים בקשיים כלכליים בהתאם לקריטריונים שייקבע צה"ל במשך 3 שנים (1500 חיילים בכל שנה).

לאחר בחירת הספקים וקביעת הקריטריונים, ייבחרו החיילים הזכאים לליווי בהתאם להחלטת סגל הת"ש ביחידה והמפקדים, ואלו יוכלו להשתתף בתכנית ולקבל ליווי פיננסי אישי שיסייע להם בהתנהלות כלכלית נבונה ובקבלת החלטות פיננסיות מושכלות. הליווי יותאם לצרכיו של החייל ויכלול, בין היתר: מיפוי הוצאות והכנסות התואמות לאורח חייו של החייל, תכנון תקציב אישי, סיוע בתהליך מיצוי זכויות, ייעוץ פיננסי ועוד. התהליך ילווה על ידי יעוץ מקצועי של מחלקת תקשורת, הסברה וממשל של בנק ישראל כחלק מהנגשת הסברה פיננסית לציבור.

השופט בדימוס יעקב שיינמן - יו"ר הקרן: "אני מאמין שהמיזם בשיתוף צה"ל ובליווי המקצועי של בנק ישראל יניב ערך מוסף לחיילים ויתרום באופן אפקטיבי לשיפור התנהלותם הצרכנית בהתאם למטרות הוועדה. השותפות עם צה"ל מבטיחה גישה ישירה ומותאמת אישית לאוכלוסיית החיילים, והליווי וההכוונה המקצועית של בנק ישראל שיתרום מניסיונו בתחום, יבטיחו התנהלות מקצועית בהתאם לסטנדרטים הבינלאומיים בתחום זה. קרן תובענות ייצוגיות רואה חשיבות רבה בחינוך פיננסי של צעירים, ובפרט חיילים שמקדישים את זמנם לטובת הגנה על המדינה. והכל בהתאם לייעוד שקבע בית המשפט"

מר אנדרו אביר - המשנה לנגיד בנק ישראל: "חיילי צה"ל נמצאים בשלב קריטי בחייהם שבו הם מתחילים את דרכם העצמאית מבחינת כלכלית. עבור רבים מהם, השירות הצבאי הוא הפעם הראשונה שבה הם מתמודדים עם ניהול כספים באופן עצמאי, כולל תכנון תקציב, חיסכון, ותהליכים פיננסיים בסיסיים. ידע וכלים מקצועיים נכונים בתחום זה יכולים להשפיע באופן משמעותי על עתידם הכלכלי ועל יכולתם להתנהל באחריות".